钦定古今图书集成/明伦汇编/氏族典/第065卷 > 《廖用贤尚友录》 > 虞寄
## 钦定古今图书集成/明伦汇编/氏族典/第065卷 > 《廖用贤尚友录》 > 虞寄

按《陈书虞荔传》：“荔弟寄，字次安，少聪敏，长好学，善属
文，性冲静，有栖遁之志。弱冠举秀才，对策高第。起家
梁宣城王国左常侍。大同中，尝骤雨，殿前有杂色宝
珠，帝有喜色，寄因上《瑞雨颂》。帝谓荔曰：‘此颂典裁清
拔，卿家之士龙也。将如何擢用’？寄闻之，叹曰：‘吾岂买
名求仕’！乃闭门称疾，唯以书籍自娱。岳阳王为会稽
太守”，引寄为行参军，迁记室参军，领郡五官。掾转中
记室。在职简略烦苛，务存大体。侯景之乱，寄随兄荔
入台，除镇南湘东王谘议参军，加贞威将军。京城陷，
遁还乡里。及张彪往临川，彊、寄俱行，寄奔于晋安。时
陈宝应据有闽中，得寄甚喜。高祖平侯景，寄劝令自
结，宝应从之。承圣元年，除和戎将军、中书侍郎。宝应
爱其才，每欲引为僚属，寄固辞获免。及宝应结婚，留
异潜有逆谋，寄微讽谏，宝应辄引说他事以拒之。寄
知不可谏，乃居东山寺，伪称脚疾，不复起。及留异称
兵，宝应资其部曲，寄乃因书极谏。宝应大怒，为寄有
民望，优容之。宝应既擒，寄以先识免祸。文帝寻敕令
寄还朝。文帝谓到仲举曰：“衡阳王出阁，须得一人旦
夕游处。兼掌书记。”手敕用寄寻兼散骑常侍聘齐，寄
辞老疾不行。除国子博士。顷之，表求解职归乡里，优
诏许其东还，仍除东扬州别驾。寄又以疾辞。高宗即
位，征授扬州治中，及尚书左丞，并不就。乃除东中郎
建安王谘议，加戎昭将军，又辞以疾不任。太建八年，
加太中大夫。十一年，卒。